khistorydata/jeongjo-sjw-relations huggingface dataset:
정조 22년
戊午十二月初二日辰時上御誠正閣諸承旨持公事入侍時行都承旨閔台爀左承旨金載翼右承旨李肇源左副承旨李海愚右副承旨鄭尙愚同副承旨沈象奎記事官金啓溫假注書李允謙記注官金景煥編修官洪樂游以次進伏訖台爀尙愚以無公事先退載翼曰黃海道兵符今次造成監司所佩兵符右一隻及守令邊將所佩兵符三十七隻監營所上守令邊將兵符左隻三十七隻所管兵水營所上守令邊將左隻三十七隻合一百十二隻定禁軍下送使之分上而各邑鎭守令邊將所佩右隻及所管營門所上各邑鎭兵符左隻收聚上送以爲燒火之地事本道監司處下諭何如上曰依爲之出擧條載翼曰密符造成時請出密匣他密符所奉御押當模畫爲之乎上曰唯命肇源書崇陵忌辰祭受押單子判付海愚讀奏全羅監司李得臣啓本尹景允寶城郡到配事命書判付仍令肇源海愚先退上曰次對入侍賤臣承命出傳與事變假注書任百禧左議政李秉模行左參贊鄭民始行吏曹判書金文淳行上護軍金持默行大護軍李敬懋兵曹判書李時秀禮曹判書趙尙鎭戶曹判書趙鎭寬刑曹判書朴宗甲漢城判尹申大顯右尹李漢豐行護軍徐龍輔李書九副校理朴宗京掌令朴吉源偕入進伏訖上曰今日籌坐右相何爲不參秉模曰果有實病而然云矣上曰日前賓對右相以成德雨事有所筵奏以右相之所執有此公論故因以放送而臺啓繼發其時右相之言雖是無適莫中出來臺啓旣發則此爲難安之端而昨日又有一二臺疏疏辭比之啓語稍似較重百無挨逼於右相者故雖不賜批予則意謂右相之今日不來於本司者以其臺疏之未撤者似或爲引故俄使備郞往問則其所回奏右相則初不知臺疏之入不入然則俄者下敎便是提醒者然矣大抵臺諫事亦不成說如有可爭之事則爭執可也而旣已發啓又從以迭投疏章寧有如許臺體乎仍敎用龜曰諫長旣久任則豈不知此等格例而無一言察飭也且諫長之連日詣臺以其日前問備諸臺之不來而然乎處置出仕後固當循例詣臺而又俟出牌抑何意也先從臺諫嚴於防範然後他可糾劾以此申飭可也秉模曰近日日氣不調聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之秉模曰臣伏讀勸農政求農書綸音則辨土宜興水功利農器卽一篇大綱領耕耤之舊甲將臨重本之明旨誕敷苟使小大之臣誠心對揚則豈無可陳可採之言我國之人每欠精細辨土宜之法雖未必能知如堤土儲水必有的然之效至於丑月前一日未正製下不但爲丑未之交節入小寒亦出小寒亦出豫告而備豫之聖念每年元日勸農之綸亦非敢曰應文備例之事而今番綸音比諸元正每歲之綸尤有光焉如臣者不閑於經旨綸音中句讀亦多未曉處而若其大綱則亦有所領會實不勝欽誦矣上曰明年己未卽先朝耕籍之舊甲也如今災歲雖未敢爲豫大之擧而以小子肯播肯穫之至誠苦心體先朝康功田功之盛德至善則其在仰述之道不可伈泄而過了意於正朝宣綸誕告而社壇大享相値且今丑與未相對土始用事之節尤貴興嗣歲勗農夫之政故所以十行敷綸而亦未知實效之如何也秉模曰游食之徒未有多於近來而中外小大之臣誠若體行乎絲綸中萬一則亦可使斯民自緣於南畝矣蓋堤土儲水事最爲農政之緊務而古人每言堤築之弊宋臣蘇軾曰堤堰之害甚至於破壞人田産云此亦切事情之言而若大堤堰興水利處豈可顧些少弊端而不爲修擧乎上曰司馬光亦有所云云而蘇軾之言尤爲切實大抵我朝略倣宋朝規模朱子量田時亦言其爲弊之端每年如或張大則弊隨以生自昔然矣秉模曰海營失火事聞極驚心莫重印兵符節鉞竝入於燒燼中該道臣所當論罪而事出不意故始不請勘但其營衙改建之役不可不趁速爲之矣上曰印兵符未及持出則其蒼黃可知道臣亦未免熏灼致傷云而姑未聞失火之所由矣各道監營之失火何其頻數也秉模曰平安監營全羅監營皆已經火災故相臣金履素爲箕伯時適値發巡後失火故相卽爲撤巡而還營云矣民始曰全羅監營則在前火患頻數便是間數十年一火云矣上曰海西穀自戶曹請得中米太條爲幾何大米三千石小米五千石太則二千石耶鎭寬曰然矣上曰湖西與地部運來者各穀通計爲五萬石若折米則當爲十萬石矣見今海營纔經火患改建之役所入必多而參量事勢則捨此穀而必無着手處然則强令船運未知如何秉模曰聖敎誠至當矣營建時營邑自當相助而其中多般所入之錢勢將容手於此穀姑觀道臣所報船運一款當商量稟處矣上曰戶判言內以海西小米當給貢價云卿意何如秉模曰大體粟米之爲用不下於大米非但爲貢價之折給參錯用之於頒祿亦似好矣上曰惠堂亦陳所見可也民始曰臣則未知其可據之例而小米與大米價本懸殊明春小米價若至四兩則大米價當爲六七兩當其貢人受價時無一辭順受則好矣而皆曰不願一齊起立則勢不得不還給大米如是則小米雖運來畢竟爲無用之穀臣意則徒費船價艱辛持來初不如不運矣上曰已往有以小米受價之例耶鎭寬曰癸未年亦有其例矣上曰其時該堂誰也鎭寬曰臣之此論未敢謂貢人之樂從而以今經用之不足出於迫不得已之言也上曰曾經戶惠堂亦陳所見可也文淳曰臣意與左參贊別無異同惟在戶判之善處而竟若無用於貢價則徒費船運之勞亦似不緊矣時秀曰來春小米一石價必爲四兩戶判若以此一定使之受價則寧有令不行之理乎貢人輩雖或有些少呼冤之說久則自歸寢熄矣上曰當觀事勢決處矣秉模曰臣於入闕後始見朝紙所出臺啓則以參奉鄭尙勳之逆家切姻請汰其職而未蒙允許矣逆家子不娶聖訓昭垂旣云不娶則嫁娶一也結姻於爲逆之前固難責其逆覩而結姻於爲逆之後無所逃於悖倫聖朝寬大雖不摘發論罪臺啓旣發之後仍置仕籍則貧窮班族安知不視以無礙漸染成俗乎亟允臺啓使一世咸知聖訓之可畏隄防之至嚴恐不可已故敢此仰達矣上曰渠雖微官不可置之難明之科令該曹招問事實草記臺啓爲先以依啓改書出以爲收殺之地可也出擧條仍令大臣就座文淳曰自前尊周立節人贈職敎旨不書淸年號曾多已例矣忠壯公柳琳旣受皇朝摠兵之職則贈諡敎旨中宜書皇朝年號而其從孫忠毅公炳然有秉義泹背之忠以此至蒙賜諡之恩其敎旨中一體不書淸年號似合褒忠奬節之道故敢此仰達矣上曰依爲之出擧條上曰關東漁戶別卜定犯科者更已關問耶前道伯尹師國以爲人存政擧云此言誠然矣雖非節目定式爲道臣者所當存心愛物而名曰節目犯者之弊甚於節目未成之前則烏在其定式釐弊之義乎間或以麤穀一包換作紅蛤一包云如此爲海戶切骨之弊者容有旣乎此亦無異於均役節目後犯科者紀綱所在但當斷然嚴處以懲日後姑待査啓之報來後處分而所謂貿易名色甚於別卜定如有所犯如此者流爲先施以嶺海投竄之典俾灑風然後國可以爲國右相以侍下情勢切矜人被謫者疏放事出擧條而此則斷不饒貸矣至於沈晉賢申耆李勉兢者流以近密之臣若或有一毫犯科於貿易等海弊則其所痛惡倍於他人彼殘弁冷武之爲平尉邑守者復何足責乎古則强梁貪饕者雖屢被嚴敎猶不知悛而近來人則擧皆巽軟一下飭敎外若惶懍戰兢尙有如此所犯玆曷故焉此蓋朝廷不尊法綱解弛而然也寧不痛歎此不可不先從已發者重勘而後他可類戢矣大顯曰今番始興等五邑所在軍保竝屬華城後京畿正軍十四哨內所減之數合爲三百十九名而若以各道正軍每哨各減三名者鳩聚充代則畿內正軍之減數實所重難且作哨排番之際多有掣礙之端每於上番之時不無六道竝發之弊以畿邑所在官保換作正軍以充其十四哨之制則其所收布自在減縮此則以他道正軍所減者竝資保推移充補事甚便好而今年各當立番軍與限明秋停番軍外當年身布一竝收捧恐合事宜故敢此仰達矣上曰依爲之出擧條上曰臺諫進前用龜曰克觀事云云措辭見上上曰不允出擧條用龜曰尙曾事云云措辭見上上曰不允出擧條用龜曰姜彝天等事云云上曰不允出擧條仍命次對先退命書公事判付訖仍命退承史以次退出
정조 22년
行都承旨閔台爀坐左承旨金載翼坐右承旨李肇源坐直左副承旨李海愚坐直右副承旨鄭尙愚坐同副承旨沈象奎內閣直注書金啓溫仕一員未差假注書李允謙仕直事變假注書任百禧仕
정조 22년
鄭尙愚啓曰卽者義禁府都事來言本府定配人疏放草記批旨有問于時原任大臣取其所對意見更爲草記事及淸州牧使李寅燮所犯諸條星火詳査狀聞事命下矣收議與發關擧行時急而判義禁尹師國知義禁申光履司義禁韓晩裕鄭東愼俱有情勢不得擧行云何以爲之敢稟傳曰許遞
정조 22년
以大司成李始源牌不進罷職傳旨傳于李肇源曰只推更爲牌招
정조 22년
以大司成李始源再牌不進罷職傳旨傳于李肇源曰只推更爲牌招
정조 22년
以平安監司閔鍾顯狀啓鐵箭遠射人抄上事傳于李海愚曰與兵營抄上者令壯帥試取如非遠射間數日更試又未遠射還下送後道帥臣草記請罪如有遠射者卽令微稟
정조 22년
以慶尙監司李義綱狀啓道內各邑匠稅數爻成冊上送事判付內啓下備邊司爲旀所謂民納弊端之形形色色百孔千瘡益聞不聞愈聞愈奇聞亦難堪民何支吾乎戶曹納匠額名色無論水鐵甕冶磁磨移徵於他匠尙可矜況替徵於不干之洞里乎又況代定於良人乎外此守令之替當良與匠之分納俱無意義今番諸侍從守令上疏之後名以民弊者何嘗有一事半事之有實效乎嶺南外此弊又未知幾道亦然詳問該曹如有可問之他道一體關問使之狀聞此狀啓先以草記回啓爲良如敎
정조 22년
鄭尙愚以戶曹言啓曰曹中各樣物種歲末遺在依例別單書入之意敢啓傳曰知道
정조 22년
金載翼以兵曹言啓曰五衛將李運春前任公州營將忠壯衛將金就大前任羅州營將時在任所上來間該廳番次苟艱五衛將金玄璣忠翊衛將李相豐慶熙宮衛將朴希聖景福宮衛將金基彦俱以身病勢難供職呈狀乞遞宿衛輪番之任不可久曠竝改差何如傳曰允
정조 22년
李海愚以禁衛營言啓曰本營千摠朴應浩身病甚重勢難察任改差何如傳曰允
정조 22년
應敎嚴耆掌令玄重祚校理金熙華洪秀晩副校理趙得永朴宗京正言金和鍾修撰洪受浩副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行半刀割答三司曰不允六字刀割
정조 22년
掌令玄重祚正言金和鍾啓曰請遲晩後物故罪人啓能亟施孥籍之典趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英村斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令玄重祚啓曰請崔進吉依律處斷措辭見上請還寢金甲島定配罪人放送之命措辭見上惟我殿下深軫恤民之政每嚴懲貪之典而習俗轉痼廉隅都喪未聞循良之治率多剝割之風臣竊痛焉惟彼淸州牧使李寅燮賦性貪鄙行己陰譎莅任以來其所經營揣摩惟在斂民肥己就其一世之所唾罵者言之臥牛之山卽本州之巨鎭也前牧使安廷鐸以其山木之童濯盛植松檜之屬辛勤培護又於衙後之園樹以桑楮俱有蔚然成林之美而寅燮暗生賭利之計假托公用之資一朝斬伐高價發賣乃以斧斤之役勒令一州之民勿論遠近分定一員而遠民之難於赴役者則許令以錢代納一負代錢之價至於三錢之多而竝與發賣之物盡歸囊橐之中又以刈取之楮出付僧徒作爲紙物仍以年分紙例下之價全數染指而以其紙代給於是僧徒亦不堪困瘁矣至有以淸牧柴商之說揭榜都門之上則其怨聲之載路醜謗之溢世可以推知如此鄙瑣貪濁之類決不可置之字牧之任請淸州牧使李寅燮令該府拿問定罪以懲貪墨之風焉奏御文字孰非嚴重而至於章疏體段自別凡於遣辭之際固當明白剴切委曲婉轉仰冀忱誠之孚格聖聰之開悟而臣於日前伏見金吾諸堂聯名疏本則乃是請寢成德雨處分而其所謂執藝之言者數行潦率全沒誠實底意一句了堪難掩塞責之歸蓋彼嘗試手勢果何等負犯而今乃稱之以事端不論心而論跡者已極可駭而至若自歸云云又何其說之漫漶也旣非無知而妄作者則恐不可以此等語闊略之也且其陳疏於行會之後雖未知委折而似此不誠之擧不如已之之爲愈也其在斥虛僞勉誠實之道不可無警請聯疏金吾諸堂竝施譴罷之典答府曰不允李寅燮事風聞不可盡信令道臣星火詳査狀聞俾無此時民事瘝曠之弊金吾諸堂事過矣不允
정조 22년
正言金和鍾啓曰請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上答院曰不充
정조 22년
今十二月初三日辰時上御誠正閣諸承旨持公事入侍時行都承旨閔台爀左承旨金載翼右承旨李肇源左副承旨李海愚右副承旨李尙愚同副承旨沈象奎記事官金啓溫假注書李允謙記注官承膺祚編修官洪樂游檢校待敎李存秀以次進伏訖台爀讀奏全羅監司李得臣狀啓都事金夏璉到任事尙愚象奎以無公事先退載翼讀奏慶尙監司李義綱狀啓各邑災摠抄出晩移最多之邑十分斟酌從略磨鍊事海愚讀奏平安監司閔鍾顯啓本罪人姜熙哲慈山府到配事命分書判付訖敎存秀曰內閣仕進閣臣與稟事閣臣皆令來待於政院事出傳可也存秀承命先退上曰昨日夜下傳敎申退承旨果皆卽見耶肇源曰以夜禁之至嚴院隷輩不得持小報往來故未卽得見矣上曰承旨不得見夜間小報則何以知夜來事乎此亦注書之責也院隷間多憑公逞私之端故每患執捉於夜巡而若只持小報往來則寧有見捉之理此後各別嚴飭夜下文蹟這卽傳示事分付仍命退承史以次退出
정조 22년
戊午十二月初三日辰時上御重熙堂同副承旨入侍時同副承旨沈象奎假注書李允謙記注官承膺祚編修官洪樂游以次進伏訖上曰儒生之欲爲疏擧者受兩掌議謹悉然後伏閤曾有定式而今聞鄕儒之來伏於闕外者初不受得謹悉而屢日伏閤云寧有如許格例招致門將下屬疏儒雖三冬伏閤必無捧納之理以此意嚴明分付使之卽爲退去可也仍命退承史以次退出
정조 22년
傳于李肇源曰工房承旨入侍
정조 22년
傳于金載翼曰此亦民事不可緩此時瘝曠豈不切可悶乎淸州倅査啓使之一兩日內上送而禁府時無堂上不得擧行云同義禁前望以在院承宣點下仍卽先行會後肅拜
정조 22년
同義禁前望單子入之閔台爀落點
정조 22년
以大司成李始源牌不進罷職傳旨傳于金載翼曰只推更爲牌招
정조 22년
以副修撰尹命烈牌不進罷職傳旨傳于金載翼曰只推
정조 22년
傳于金載翼曰堂上三品豈敢三牌不進乎傳旨雖已勿施不可不飭大司成李始源從重推考更爲牌招察任
정조 22년
李海愚啓曰大司成李始源特敎申飭之下來詣闕外屢度催促終不承膺事體所在誠極未安推考警責何如傳曰今之大司成雖不及於古昔掌成均之人今番起鬧於試場之儒生亦與周之造士選士漢之鄕擧里選之不由科目而進者亦差間焉以今泮長對今學儒欲守曰師曰生之義者於義無悖則泮長之不當以學生事處義不待二辭而決連日違召此何道理更令牌招有關國體施以罷職之典可也
정조 22년
沈象奎以內醫院都提調意啓曰明日日次問安臣樂性身病苦劇提調臣李秉鼎以江原監司時事方在竢勘中副提調臣閔台爀見帶金吾之任俱不得進參令政院稟旨變通以爲備員進參之地何如傳曰提調副提調許遞前望單子入之
정조 22년
內醫院提調副提調前望入之趙宗鉉鄭尙愚落點
정조 22년
閔台爀以吏曹言啓曰今十二月初二日諸承旨持公事入侍大臣備局堂上追後入侍時左議政李秉模所啓臣於入闕後始見朝紙所出臺啓則以參奉鄭尙勳之逆家切姻請汰其職而未蒙允許矣逆家子不娶聖訓昭垂旣云不娶則嫁娶一也結姻於爲逆之前固難責其逆覩而結姻於爲逆之後無所逃於悖倫聖朝寬大雖不摘發論罪臺啓旣發之後仍置仕籍則貧窮班族安知不視以無礙漸染成俗乎亟允臺啓使一世咸知聖訓之可畏隄防之至嚴恐不可已故敢此仰達矣批旨內渠雖微官不可置之難明之科令該曹招問事實草記臺啓爲先以依啓改書出以爲收殺之地可也事命下矣依下敎逆家結姻事實招問於鄭尙勳處則所告內渠之同生弟世勳年長未娶將至廢倫之境矣己酉年分楊根居李福男適在同鄕來言高陽居李起哲卽廣平大君之後裔而有可合處子家且稍饒云故果爲樂聞而許之仍卽成親矣成親之後始知起哲乃是逆賊商輅之子復一之變名者也雖甚憤痛到此地頭實無奈何若於未成婚之前早知其爲逆家則雖與常漢結姻豈忍許婚云婚姻人家大事而行媒通議之際問世派來歷始爲許婚事理卽然渠以家長主張渠弟之婚結親惡逆之孫諉以見欺已不成說所謂居間之李福男詰問去處則稱以已故者其間情狀尤極叵測如此悖倫之類決不可只汰其職而止令該府嚴覈重繩以嚴隄防何如傳曰嘗見鄭尙勳之爲人也雖曰西川之後裔特鄕谷僅保班名之椎魯者流聖經不娶之訓有難求備於此人且如許支屬之免應坐非在謫者錮其婚嫁勿與咸恒寧有似此王政乎況急於成人變其名而求婚則彼尙勳之伏在田間耕鑿爲生者無怪乎不識不知左相筵奏謂其知而故爲也今其事實與所料相左其在人其人之義合有原恕之道萬一因此轗軻向予爲西川家記錄之擧適足爲害爲累倘使西川之英靈有知得不齎鬱茹痛於泉塗乎然而特從臺啓卽嚴隄防仍示闊挾卽念勳閥也借使尙勳有身犯揆以世宥尙且從輕其於千萬曖昧之事乎宣武祠守直官員加設啓下使之謹守祠宇宣陵參奉之代口傳擬入可也
정조 22년
吏曹口傳政事以李海魯爲宣陵參奉
정조 22년
沈象奎以弘文館言啓曰副修撰尹命烈旣有只推之命卽爲牌招察任何如傳曰允
정조 22년
金載翼以備邊司言啓曰慶尙監司李義綱狀啓道內各邑匠稅數爻成冊上送事判付內所謂民納弊端之形形色色百孔千瘡益聞不聞愈聞愈奇聞亦難堪民何支吾乎戶曹納匠額名色無論水鐵瓮冶磁磨移徵於他匠尙可矜況替徵於不干之洞里乎又況代定於良人乎外此守令之替當良與匠之分納俱無意義今番諸侍從守令上疏之後名以民弊者何嘗有一事半事之有實效乎嶺南外此弊又未知幾道亦然詳問該曹如有可問之他道一體關問使之狀聞此狀啓先以草記回啓事命下矣卽見其狀啓則以爲案付匠名或有或無邑各不同若其無匠人邑則以良丁塡代或分徵洞里其規不一米則會錄於元會錢木則上納於戶曹而創始年條無可據文蹟一從邑報米木錢收捧數爻及匠名良丁區別成冊上送本司請令廟堂稟處矣今以狀辭觀之該道亦無創始年條之可據則其爲大典通編原典流來之法至今不廢而匠與冶古有今無混歸良役之致者明矣所當一依原典註增條以上今倂廢之文一倂革罷而文獻備考亦載匠稅且考之成冊則慶州等十二邑有時存店匠尙州等五邑替徵洞里星州等二十四邑良保代定晉州等四邑自官擔當陜川五邑良匠分納店匠時存邑則姑爲仍舊以存遺法而慶州磨造匠稅之移徵於水鐵匠者如是替徵則匠名雖異不爲無名如或旣徵水鐵稅又徵磨造稅則係是疊徵使之査實革罷其一稅替徵洞里良保代定自官擔當邑倂爲革罷良匠分納邑只存其在匠名所納其餘則一切除減而此等稅納其來已久雖於革罷之後邑屬洞任輩之仍作私橐憑藉侵徵之弊難保其必無令道臣嚴飭各該邑布諭於替徵洞里及良丁代定良匠分納處各曉然於存減之意外此諸道匠額有無詳問該曹後關問於可問諸道待其狀聞後稟處何如傳曰允
정조 22년
金載翼以備邊司言啓曰卽見忠淸監司李泰永狀啓則備陳本道民勢遑急之狀仍以爲賑資常賑穀中限一萬石營賑穀中限五千石北穀中限五千石合各穀二萬石特許劃給事請令廟堂稟旨分付無論公賑私賑與救急邑貧窮飢寒開賑前不能資活之類略加抄付不待歲飜次第周恤之意嚴飭各該邑爲辭矣本道民情之不可不設賑不待狀請庶可領略而若其彼此緩急道臣必有料量一依狀請使之誠心擧行無致一民顚連仳离之患至於賑穀海西二萬石之移劃雖出特恩所請又如此其在仰體之道不必較計多少亦爲依數區劃而北穀之數今旣有裕實穀頗多且本出於爲賑而移來則姑不必拖犯常賑矣營賑穀五千石北穀一萬五千石合各穀二萬石劃給如有用餘自當還錄以此分付諸道設賑之時各邑之全當私濟或自備救急自昔伊然而未嘗不包在分賑之中及夫畢賑之啓始乃條列其公穀與自備之數蓋所以重賑政尊國體也近來諸道不知此意輒以公私賑對擧爲說者萬萬未安故前有所筵稟申飭而今此狀辭又未免效尤該道臣推考巡啓時賑邑使之通同枚擧公私穀物用下之數畢賑狀啓時消詳論列事一體分付何如傳曰允
정조 22년
金載翼以禁衛營言啓曰本營糧餉色從事官任聖皐職務相妨今姑改差何如傳曰允
정조 22년
金載翼以義禁府言啓曰因右議政沈煥之所啓朝官或儒士中有老親而無他兄弟者如以輕罪被配已有年所情理可矜者疏放事草記批旨內此後雖以特敎定配者親年如在歸養之限則禁府刑曹必卽具由草記稟旨事定式無論特敎定配照律定配又無論兩班常漢親年未滿限時發配而到配後滿限則此等之數何以爲之爲可詳考見行之例仍問時原任大臣取其所對意見草記可也事命下矣取考本府前後謄錄則別無見行可據之例謹依批旨內辭意發遣都事問議于時原任大臣則奉朝賀金鍾秀判中樞府事金憙在外領中樞府事洪樂性以爲臣癃病漸痼昏憒日甚近於收議之命一未仰對居常惶隕而昨日禁府獻議又未能强病冒陳矣卽伏承病未獻議大臣處更爲收議之敎尤不勝悚蹙之至第臣纔經數日極寒又添感冒痰眩昏暈之症一倍陡劇尋常日用之事莫能領會況此等事例之商度萬無其望更詢之下終不得一言之敷對伏枕隕越罔知攸措云判中樞府事蔡濟恭以爲定配人有老親無兄弟者之特命放送使之歸養此盛德事也在下者孰不感歎而但念特恩之著以爲例臣意則竊以爲未安凡係特敎竄配之類其罪必皆不輕府曹掌法之臣敢以親老等說肆然防稟於命下之初乎若於時月稍久之後大臣或以某謫情事爲奏則不害爲導得仁政以此定式親年七十以前無得援以爲例恐合事宜至於常漢近來籍法不嚴冒年居多不可一例準信況旣知定式如此則悖戾肆惡恃其有年老之親雖東西跳踉辱士夫劫人貨無所不爲苟不至死律則更無照律懲戢之道此則似難在一視之中矣伏惟上裁云左議政李秉模以爲謹按大明律老少廢疾收贖條有曰凡年七十以上及廢疾犯流罪以下收贖犯罪存留養親條有曰凡犯死罪非常赦所不原者而祖父母父母老疾應侍家無以次成丁者開具所犯罪名奏聞取自上裁若犯徒流者止杖一百餘罪收贖存留養親以此兩條觀之則雖許其存留養親不言親年之限以幾歲而見今所用親年七十無兄弟者收贖之法蓋以老少廢疾收贖條七十以上之文比擬用之也至於親年七十前赴配赴配後親年限滿者無論禁府刑曹皆無稟放之例而第犯罪時未老疾條有曰凡犯罪時雖未老疾而事發時老疾者依老疾論若在徒年限內老疾者亦如之若以親年七十之擬用廢疾條年七十之例推斷條則赴配後親年限滿者似當依犯罪時未老疾之例而旣非見行之法且籍法不明常漢冒年之弊在在皆是萬一虛實相蒙則恐有違於愼無赦之義臣不敢質言仰對云右議政沈煥之以爲臣伏見左議政臣李秉模所獻之議引譬之辭甚詳周愼之意亦深以臣愚昧無容他議云矣大臣之意如此上裁何如傳曰依蔡判府議施行可也
정조 22년
戊午十二月初四日未時上御重熙堂工房承旨入侍時右承旨李肇源假注書李允謙記注官金景煥承膺祚以次進伏訖命書榻敎曰大司成李始源再牌傳旨勿施各別催促使之斯速察任仍敎曰牌去來各別催促違牌勿爲呼望事分付賤臣承命出傳上曰吏曹參奉鄭尙勳事査實草記何至今不爲入啓卽爲知入賤臣承命出問回奏曰今方開坐招問事實云矣仍命退承史以次退出
정조 22년
行都承旨韓晩裕未肅拜行左承旨金履翼未肅拜右承旨金載翼坐左副承旨李肇源坐直右副承旨李海愚坐直同副承旨沈象奎內閣直注書柳台佐未肅拜金啓溫仕假注書李允謙仕直事變假注書任百禧仕
정조 22년
藥房提調趙宗鉉副提調鄭尙愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
傳于金載翼曰左副承旨入侍
정조 22년
傳于金載翼曰有司堂上入侍
정조 22년
以吏曹參議任希存牌不進罷職傳旨傳于李海愚曰只推
정조 22년
傳于李肇源曰吏曹判書上疏入之
정조 22년
有政吏批判書金文淳進參判未差參議任希存傳旨未下同副承旨沈象奎進以徐龍輔爲吏曹參判張至冕爲執義金履載爲修撰南公轍爲大司成權裕爲知義禁李益運爲同義禁李昇羽爲司藝柳台佐爲注書洪受浩爲靑松府使權晙爲平海郡守
정조 22년
兵批判書李時秀進參判柳誼病參議閔昌爀入直進參知柳師模病右承旨金載翼進以李尙岳李彦春爲五衛將蔡顯一爲忠翊將李厚坤爲忠壯將金徵重爲慶熙將朴禧澤爲景福將申惠周爲宣傳官大護軍權裕副護軍金孝建沈鑏權綝李宗爀金致晙李顯益李旭祥寶化堡權管單崔星三
정조 22년
以司藝望筒傳于沈象奎曰與尋常承傳有異則尙不收用已不成說又豈可以司藝區處乎掌樂正申絢職務相妨改差今日政擬入
정조 22년
以刑曹坐不坐單子傳于李海愚曰在外參判許遞今日政差出待下批牌招察任
정조 22년
傳于沈象奎曰今日政新除授平海郡守待明朝辭朝給馬下送
정조 22년
再政以洪爲掌樂正鄭大容爲刑曹參判
정조 22년
以刑曹參判鄭大容牌不進推考傳旨傳于李海愚曰聞有實𧏮許遞今日以在京無故人更爲差出待下批牌招察任
정조 22년
以靑松府使望筒傳于金載翼曰捧糴方殷此時守令豈可一刻曠官況嶺南此時守令乎拿來之間該邑民事寧不切可悶不可無拔例區處何拘斑駁靑松府使拿處之代改差捧傳旨差代使之待下批當日辭朝仍令給馬今日內發行嚴飭兼程赴任
정조 22년
以知義禁權裕牌不進推考傳旨傳于李海愚曰更爲牌招
정조 22년
三政禮賓參奉單鄭尙勳宣武祠守直官單鄭尙勳徐邁修爲同義禁
정조 22년
以判義禁望筒傳于李海愚曰苟簡則一也副望亦耆老也更爲加望事發遣郞官傳于大臣
정조 22년
四政以申耆爲刑曹參判知義禁單徐邁修
정조 22년
以知義禁權裕再牌不進推考傳旨傳于李海愚曰更爲牌招
정조 22년
傳于李海愚曰判義禁望筒苟簡特甚問于大臣加望更爲擬入
정조 22년
以判義禁金載瓚牌不進推考傳旨傳于李海愚曰更爲牌招
정조 22년
備邊司薦望以閔台爀爲開城留守
정조 22년
以開城留守薦望傳于金載翼曰首望姑未經正卿無異左遷副亦正卿久次改擬之意言于廟堂
정조 22년
備邊司薦望以徐邁修爲開城留守
정조 22년
吏曹開城留守單徐邁修管理使單徐邁修
정조 22년
傳于沈象奎曰平海郡守則拿處外有直請之律名差代宜矣其餘守令只以拿處措辭慮或有其中蘇弊或防役如洪樂舜之爲者姑先允下矣拿處之出代事未前聞必是政院知委之做錯當該承旨遞差委折査實以入
정조 22년
傳于沈象奎曰今聞該房査奏承宣事極駭然政望差擬何等審愼傳敎頒示何等敬謹而速捧現告差代卽指已勘律之守令則乃敢推諉於不爲誤傳之司謁乎溺職非細亦關後弊遞差輕矣以罷職捧傳旨替當分疏之承旨亦爲遞差雖以政官言之事當據理往復喉院須有特敎然後可以擧行者當該政官從重推考望筒竝還下待勘律書入
정조 22년
傳于沈象奎曰承旨前望單子入之待下批牌招察任
정조 22년
承旨前望單子入之韓晩裕金履翼落點
정조 22년
李肇源啓曰臣與右副承旨鄭尙愚伴直矣纔已遞差出去伴直無人左副承旨李海愚卽爲牌招何如傳曰允
정조 22년
以都承旨韓晩裕左承旨金履翼牌不進推考傳旨傳于李海愚曰更爲牌招
정조 22년
以義州府尹李基讓狀啓別齎咨官一行待改撰咨文下來入送計料事傳于沈象奎曰守臣異於道臣焉敢以惶懍惶悚等語措辭於狀啓乎捧納承旨推考狀啓還下送
정조 22년
金載翼以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 22년
金載翼以二所巡廳言啓曰去夜二更一點量犯夜人禁軍前萬戶河漢圖執捉押付坐更之際禁軍廳書員朴昌燁忽地突出押去巡卒恣意亂打裂破衣冠奪取犯夜人夜禁法意何等至嚴而禁軍及書員輩無故犯夜已極無嚴毆打巡卒於巡將所見之處者尤萬萬驚駭犯夜人河漢圖等依例移送兵曹之意敢啓傳曰知道
정조 22년
金載翼以兵曹言啓曰因二所巡廳草記去夜二更量禁軍河漢圖被捉而禁軍廳書員朴昌燁毆打巡卒奪取犯夜人萬萬驚駭河漢圖等移送兵曹事允下矣犯夜被捉人河漢圖朴昌燁依更數各嚴棍二十度而臣之常時不能檢飭萬萬惶恐書員之恣意犯夜毆打巡卒尤極驚駭不可棍治而止該書員朴昌燁移送法司照法嚴繩之意敢啓傳曰知道卿與別將推考可也
정조 22년
金載翼以兵批言啓曰新除授忠翊衛將蔡顯一前任順天營將忠壯衛將李厚坤前任晉州營將五衛將李尙岳前任南虞候俱在任所上來間該廳番次苟艱竝改差何如傳曰允
정조 22년
金載翼以備邊司言啓曰以江原監司洪仁浩狀啓沿海各邑海弊査櫛釐革平海蔚珍兩邑節目外加徵守令之罪令攸司稟處事判付內閱此狀未半可謂紀綱無餘地有國而無紀綱未之聞也辛亥以後有此犯科之說旣登聞其間營邑之臣合置何律爲可而其中一二守令所爲尤爲痛惡爲先卿等看詳竝與救弊之方可堪之律拔例論列粘尾草記以聞事命下矣辛亥節目後首犯與襲謬之道臣守令及存心救弊可以贖罪之守令更爲條列指名報來之意行會矣卽見該監司洪仁浩所報則以爲辛亥後首犯則辛亥道臣尹師國其後道臣沈晉賢李勉兢李秉鼎俱不免襲謬癸丑道臣申耆前道臣金履翼果無襲謬不飭之道臣則辛亥後道臣皆不得辭其責平蔚兩邑首犯守令則平海前前郡守吳徹常蔚珍前前縣令李宗憲襲謬守令則平海前郡守李東弼時郡守安必濟蔚珍前縣令李漢籌元永麟其他各邑比諸平蔚多寡懸殊而蓋其襲謬俱在辛亥以前不知創自何年則倂當以襲謬論別無首犯之可以指的而三陟時府使兪漢雋江陵時府使李景溟襄陽時府使柳憲周杆城時郡守朴敦浩高城時郡守李象鼎通川時郡守金復光蔚珍時縣令具縉歙谷時縣令鄭時儉襲謬之失非曰全無而査報極其精詳浦弊間多釐正繼此蘇救可責來效爲辭矣辛亥節目後別卜定首犯與襲謬之道臣以地則宰列也以職則按察也莫體恤隱之聖意自陷故犯之重戾而其中尹師國以成出節目之道臣乃爲節目後首犯之道臣揆以常理尤不可曉竝令該府拿問施以嶺海之典癸丑道臣申耆及前道臣金履翼雖不襲謬罪在不飭施以制書有違之律平海首犯前前郡守吳徹常蔚珍首犯前前縣令李宗憲令該府拿致嚴問施以贓律中減死之律兩邑襲謬守令視首犯減一等其他各邑雖曰襲謬之不知創自何年辛亥後不能警惕釐革之罪俱在難恕亦令該府拿問處之其中若或有存心矯弊可以贖罪者則所當秩秩區別一一懸錄指名以報恭俟朝廷處分而今乃漫漶爲說雖以三陟等邑時守令言之旣曰襲謬之失非曰全無又曰査報極其精詳浦弊間多釐正是何前守令則無一留心於軫弊時守令則擧皆來效之可責乎該道臣事節節可駭爲先從重推考至於救弊之道以臣等愚見實未知何以仰塞明旨而救其末不如淸其源大抵國役之外卜定非古也無論營邑日用之需各自措辦於營市邑市事理卽然況於均役以後着手海物尤豈非違越之甚乎營邑之需一不交涉於海戶則情債浮費可謂皮不存之毛而只當專意於進獻一事苟有供上之誠畏法之心豈忍復有所犯科也哉議者以爲營門之私自貿用有傷事體而今之道臣皆兼守令各有私庫何必分定各邑然後始可以尊體統行威令亦何至損益於營用道臣如此則各邑庶可不令而自戢矣惟是禮吏添補之資雖曰節目之外道臣以爲不可不變通而使各該邑從便添助云未知添助之資出於何處而關東各邑率多殘薄辦此不貲之數甚不容易今雖彌縫不久生弊必由於此道臣先從各邑添助之何樣區處審知其永久無弊而後添入節目事分付且念同是海戶而頭目之操縱甚於官吏此乃第一肯綮而言語之所難曉科條之所難行百爾思之惟在官長隨時糾察之如何此雖近於泛而不切實莫究其外此良役其次則吏民一與相接百弊隨而層生理勢之所必至旣有頭目何以吏爲官吏出浦一切禁斷過此以往營邑之看品而已則節目斯在更難架疊要使一戶一年之費少則爲三四兩多不過五六兩則海民必當涵泳聖德鼓舞洪恩此比陸役非不重矣而海利異於陸利或有終夕而無一二之獲或有半日而辦累百之貲折長補短歲應五六兩以下之役幾乎無異於無役海戶之盛指日可竢而該道臣旣以更成節目爲辭爲先以此覆奏辭意行會使之參互釐正待其畢擧行狀聞何如傳曰允
정조 22년
李海愚以義禁府言啓曰江原前監司尹師國李秉鼎沈晉賢李勉兢等令該府拿問施以嶺海之典申耆金履翼等施以制書有違之律事傳旨啓下矣李秉鼎沈晉賢申耆金履翼等今方待命竝拿囚李勉兢以開城留守時在任所云依例發遣府都事交龜後拿來而尹師國所當一體拿囚耆社人勿繫囹圄載在大典通編何以爲之敢稟傳曰允依法典施行而待開坐時捧供後還爲出送可也
정조 22년
李海愚以義禁府言啓曰平海前郡守吳徹常令該府拿致嚴問施以贓律中減死之律安必濟李東弼蔚珍前縣令李漢籌元永麟等視首犯減一等事傳旨啓下矣李東弼李漢籌元永麟等今方待命竝拿囚安必濟時在任所吳徹常下去京畿陽城地云依例發遣府書吏羅將竝拿來何如傳曰允
정조 22년
李海愚以義禁府言啓曰時囚罪人申耆金履翼等施以制書有違之律事傳旨啓下矣申耆金履翼竝以制書有違私律各杖一百收贖告身盡行追奪放送之意敢啓傳曰能守法於無法之時獨異於諸人之中者到今還可謂新新至於不能摘發之罪事關交承容有可恕況巡營旣勿論則列邑事自在同爲闔眼之中勘律特爲分揀仍卽放送以示弦韋之意可也
정조 22년
吏曹判書金文淳疏曰伏以臣卽伏奉鄭尙勳禮賓參奉加設單付以入之命噫彼尙勳家世雖曰中微旣保班名則甘與逆家結姻者實是常情之外而及乎臣曹査實之際乃以改名見欺等說粧撰漫漶者究厥情狀尤極痛惡渠之只汰職名得免流放竄殛者已是倖逭則尙何可復置冠帶之列以玷祿仕之名使義理之防益壞而覬覦之徒無憚也哉下敎之下末由擧行玆陳短章仰瀆宸嚴伏乞亟寢尙勳付職之命以嚴隄防仍治臣方命之罪以肅朝綱千萬至祝臣無任云云答曰省疏具悉一疏足矣卽爲擧行
정조 22년
敎開城留守徐邁修書王若曰松京重屛翰之寄地望自尊楓宸棟保釐之才廟議允屬如欲與我共理其將捨卿伊誰眷玆勝國遺基寔我配都巨鎭在漢則三輔重地處王城箕壤之間若宋之兩京分司據海防嶺阨之會舟車民物之所萃奚但一路之繁華錢穀甲兵之最殷宛是五營之節制伊來弊瘼之紛起方謀矯救之圖矧玆迎送之頻仍尤難管轄之責惟卿淸朝宿望名門肖孫凝遠風儀蔚有古宰相令譽恬雅器度可見士大夫懿規佐銓席而莅海藩聲績旣著逌柏府而長水部眷注冞深在今日無出卿焉當是時屬之子矣玆授卿以開城府留守兼管理使卿其祗服寵命勉殫乃誠商賈皆藏於市廛宜念錢幣之生蠹使价相續於道路毋致廚傳之煩民竹橋之遺躅尙留政先培義花潭之舊閭必式治尙敦儒自餘品裁厥有典憲於戲壯鎖鑰於留守予則弛西顧之憂參訏謨於賓筵卿庶無北顧之戀故玆敎示想宜知悉知製敎金熙華製進
정조 22년
戊午十二月初五日辰時上御重熙堂左副承旨入侍時左副承旨李海愚假注書李允謙記注官金景煥承膺祚以次進伏訖上曰有司堂上李書九來待政院耶海愚曰已爲來待矣上曰鄭尙勳旣命付之守直官則此與官職有異該曹何必不爲擧行乎卽爲口傳單付事分付仍命退承史以次退出
정조 22년
戊午十二月初五日午時上御重熙堂有司堂上入侍時同副承旨沈象奎記事官金啓溫記注官金景煥承膺祚有司堂上李書九以次進伏訖上曰今番侍從諸倅應旨疏本皆已謄置耶書九曰書役浩繁故姑未及盡謄矣上曰今見備局草記嶺東前後道伯事極可駭然況以成出節目者而爲首犯其罪尤大矣書九曰査報再昨來到而首犯道臣事誠萬萬可駭雖或非別卜定而輕價貿易則其弊無異於卜定矣上曰貿易之弊甚於卜定麤穀一石至換紅蛤一石云毋論吏校輩之從中用奸與否爲道臣守宰者焉逭重律而七邑時守令則不當同入於現告中耶書九曰然矣命書備局草記判付訖上曰禁府堂上未差之代今日政差出待下批牌招開坐出榻敎命書傳敎曰政官牌招開政上曰傳旨速捧以入而辛亥以後海弊不能釐革之諸邑守令卽爲査出捧現告可也賤臣承命出飭上曰開城留守今日政下批待下批當日辭朝出榻敎命退諸臣以次退出
정조 22년
行都承旨韓晩裕坐行左承旨金履翼坐直右承旨金載翼坐直左副承旨李肇源坐右副承旨李海愚坐同副承旨沈象奎內閣直注書柳台佐仕金啓溫仕直事變假注書任百禧仕
정조 22년
傳于韓晩裕曰下直守令留待
정조 22년
備忘記開城留守徐邁修下直長弓一張長箭一部賜給
정조 22년
傳于韓晩裕曰下直守令入侍
정조 22년
傳于金履翼曰左承旨入侍
정조 22년
李海愚啓曰時囚捧供一時爲急開坐命下已至經宿而判義禁金載瓚知義禁權裕連事違召不卽擧行事甚未安竝卽牌招何如傳曰允
정조 22년
知義禁前望單子入之趙尙鎭落點
정조 22년
兵曹口傳政事副司果申絢單付
정조 22년
行副護軍洪義浩兵曹正郞李海淸書啓臣等謹依下敎今初五日天明後臣義浩自崇陵至惠陵元陵徽陵臣海淸自健元陵至穆陵顯陵看審後仍又分詣限日暮同爲遍審七陵局內則崇陵內外山新植松雜木合爲一千九百六十五株惠陵內外山新植松雜木合爲一千六百三十八株元陵內外山新植松雜木合爲一千八百二十株徽陵內外山新植松雜木合爲一千三百三十株健元陵內外山新植松雜木合爲一千四百五十株穆陵內外山新植松雜木合爲一千六百二十株顯陵內外山新植松雜木合爲一千六百十三株此是各陵官之已報該曹者而特擧其大數耳一一詳審其播植形止則橡實姑不出土至於松檜栢檟等木枝葉冬靑其他杜鵑躑躅等雜木亦皆着土而或在山脊受風之處或在沙石瘠薄之地春和土瀜之後難保其個個生活此外或有樹木稀闊土皮脫落處而十月內未及播種者待明春一齊擧行計料云其中穆陵外山新植處隨手動退間多不善着根之患木根則崇陵內山東麓有中松一株小檟木一株惠陵外山西麓有小松一株元陵內山北麓有中松一株健元陵外山北麓有小松一株中雜木四株小雜木二株穆陵外山北麓有中松一株中雜木五株小雜木三株皆是新斫之痕顯陵徽陵局內則無一株執頉而健元陵陵上右邊不遠處有小溝沙汰痕未及補築亦當待解土卽爲擧行云矣敢啓答曰知道今番特命遍審者欲考勤慢各陵寢郞之多數播植可嘉更觀春植勤慢於來年秋植後依此例當別爲審察俾各着意事令畿伯知委木根則株數些略俱不必勘罪而穆陵局內新斫之痕旣登於書啓該官金鎰參奉尹彝鉉姑先削仕五十日兩陵則無一株執頉云者甚幸顯陵令李昌杰參奉兪漢寔徽陵別檢閔榮祖參奉黃仁紀等令則四品職陞敍參奉則七品職陞敍別檢付司果皆令今日政擧行事分付可也
정조 22년
傳于李海愚曰進排郞官及當該典祀官拿處該寺提調推考獻官與典祀官仍留遍審新植及斫痕者意在足可誠心奉公也典祀官有不能檢飭之罪本職爲先汰去
정조 22년
以慶尙監司李義綱狀啓醴泉郡守洪益烈不爲請由投送印符任其行止爲先罷黜其罪狀令攸司稟處事傳于李海愚曰近來投印之頻爲大關朝體至於嶺南之首尾相續寧有如許紀綱乎不可循例卽其地定配而止爲先遠地勿限年流竄仍施禁錮之律此後莫敢更以投印登聞事嚴飭
정조 22년
傳于李海愚曰今聞該房査稟之言醴泉倅洪益烈投印中路遭故云投印自投印情理自情理聞甚矜惻何嫌銷刻只施禁錮之律使之歸葬事分付
정조 22년
傳于韓晩裕曰醴泉郡守當日辭朝給馬下送
정조 22년
有政吏批行判書金文淳參判徐龍輔進參議任希存牌不進行左承旨金履翼進以閔命爀爲修撰申耆爲掌樂提調李英秀爲社稷令兪漢寔爲宗簿直長黃仁紀爲司宰直長宋厚淵爲醴泉郡守
정조 22년
再政以趙鎭完爲顯隆園令柳詢爲戶曹佐郞李泳夏爲徽陵別檢尹致民爲顯陵參奉李憲成爲徽陵參奉
정조 22년
兵批判書李時秀參判柳誼參議閔昌爀病參知柳師模入直進右承旨金載翼進護軍鄭大容姜彝正副護軍鄭尙愚副司果申奭相李集玉閔榮祖竝單付
정조 22년
韓晩裕以內醫院提調意啓曰依下敎從今爲始自明年正月令至十月令每朔封進二十五個內減三分一則當捧爲十六個慶尙道來正月令當次玄風縣則退限越定於來十月令而二月令當次三嘉縣進定於正月令嗣後當次邑次次進定而來十一月令以後則依前封進之意分付於兩道道臣每朔除却幾個以備五歲再閏之用雖出於軫恤民邑之聖意而第念各邑之輪回封進自有當次一二個之逐邑除出以待閏朔封進則元朔當次之邑盡數擔當閏朔當次之邑全數蠲免不但此重彼歇太涉不均每朔除置之竹散在各處自閏朔當次之邑收聚封進實有掣礙難行之端姑爲依前封進似合事宜今之竹田古之竹田而斫取之際每斵其根故竹不得長養漸成痼弊且二三促節之下則節促無以取瀝此故相臣之所箚陳而今伏承一依箚語之下敎此後則嚴飭兩南各邑斫取之際必鋸斷二三促節之上勿斵其根使之長養之意一體分付於兩道道臣今番務安竹依下敎仍捧之意敢啓傳曰知道
정조 22년
李海愚以義禁府言啓曰三陟前府使金聖規尹㬘江陵前府使兪漢謨洪義浩李鎭復宋鍈襄陽前府使金孝眞李謙彬杆城前郡守李在沆金啓濂高城前郡守金復根柳範休尹守翼通川前郡守元羽孫趙鉉歙谷前縣令丁載運吳在鎭南陽龍等竝令該府拿問處之事傳旨啓下矣李鎭復宋鍈金孝眞李謙彬李在沆趙鉉丁載運吳在鎭等今方待命竝拿囚金聖規家在城外待城門開拿囚洪義浩差祭未及入來待竣事拿囚尹㬘前以他罪定配於平安道順安縣金復根下去忠淸道洪州地元羽孫下去京畿驪州地南陽龍下去咸鏡道鍾城地兪漢謨以靑松前府使時在任所金啓濂以廣州判官時在任所柳範休以安邊府使時在任所尹守翼以始興縣令時在任所云依例發遣府書吏羅將竝拿來何如傳曰允
정조 22년
禁府啓目前忠州營將崔重敎原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓今日國綱雖曰懈弛臺啓之外道査如彼而半呑半吐雜以曖昧等說者極爲痛駭更加嚴問口招捧遲晩又復抵賴過齋後嚴刑得情以懲他道營將等爲良如敎
정조 22년
又啓目平海前郡守李東弼蔚珍前縣令李漢籌元永麟等原情云云傳旨內辭緣泛稱遲晩所當請刑是白乎矣曾經都摠經歷宣傳官勿爲請刑載在大典通編議處何如判付啓依允
정조 22년
戊午十二月初六日辰時上御重熙堂左承旨左副承旨下直守令同爲入侍時行左承旨金履翼左副承旨李肇源記事官柳台佐記注官金景煥承膺祚平海郡守權晙以次進伏訖上敎晙曰汝往平海必須第一治爲之汝豈止於平海郡守耶汝將汝老親去乎晙曰追後當邀去矣上曰汝雖出宰須如前日之窮約可也汝之治郡將用何道乎晙曰欲盡心做去矣上曰盡心二字猶屬歇後語也朝家旣已給馬下去之初除却新延夫馬之弊則郡民亦將頌汝之初政矣命晙先退仍敎履翼曰卿前任關東伯時幾月爲之乎履翼曰首尾七個月矣上曰今番海弊査啓論勘之中卿則拔出予甚奇奬也命肇源讀公事書判付訖命退承史以次退出
정조 22년
戊午十二月初六日辰時上御便殿同副承旨入侍時同副承旨沈象奎記事官金啓溫記注官金景煥承膺祚以次進伏訖上曰今番手圈校正之抄啓文臣頒賞出去監印所爲之可也命退承史以次退出
정조 22년
戊午十二月初六日未時上御便殿右副承旨入侍時右副承旨李海愚記事官金啓溫記注官金景煥承膺祚以次進伏訖上曰纔於摘奸書啓有下敎者直長首仕人付司果其代以陞敍人使之擬入而醴泉倅投印之代亦令卽爲差出可也命退承史以次退出
정조 22년
行都承旨韓晩裕病行左承旨金履翼坐直右承旨金載翼坐左副承旨李肇源坐右副承旨李海愚坐直同副承旨沈象奎坐注書柳台佐仕直金啓溫仕事變復注書任百禧仕
정조 22년
藥房提調趙宗鉉行左承旨金履翼啓曰節屆隆冬寒事漸緊伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區下忱敢來問安竝此仰稟答曰知道
정조 22년
沈象奎啓曰來十一日輪對日次矣敢稟傳曰爲之
정조 22년
李海愚啓曰行大司成南公轍除拜後過三日不爲出肅事甚未安依定式推考警責仍卽牌招察任何如傳曰允
정조 22년
傳于金載翼曰右承旨入侍
정조 22년
沈象奎啓曰卽見丹陽郡守金㙆縣道疏則頭辭之參用吏讀已甚可駭弊郡行會等語尤極未安其他多違格例而係是民事故雖不得不捧入當該郡守不可無警從重推考雖以道臣言之此等違格之疏不爲釐正直爲上送者亦難免不審之責當該道臣推考何如傳曰頭辭之全謄備局公文自朱子封事已有似此格式至於吏讀云者卽若經書諺讀懸吐之謂而細觀疏辭無雜用吏讀處爾之啓語反涉不審且嶺外之人設或不嫺於時用文字何足深加苛摘乎嘗見其人其擧止應對意以爲必有所存今見其疏識解亦可知問備非所可論
정조 22년
沈象奎以吏曹言啓曰今十二月初七日傳曰今日卽聖后誕辰也年年是日孺慕冞篤每加收錄於達城府院君家以聖后私親本宅之自別也其祀孫作宰遽歸後近無仕宦之人主家直孫有筮仕年滿之人乎令該曹草記事命下矣問于達城府院君本家則直孫幼學徐觀淳年方三十八云矣敢啓傳曰年近祿仕豈可踰日除職乎弘陵時任參奉李翼權付軍銜待都政後奉事窠調用其代口傳擬入待下批使之入直齋所可也
정조 22년
吏曹口傳政事弘陵參奉單徐觀淳
정조 22년
兵曹口傳政事副司勇李翼
정조 22년
李海愚以兵曹言啓曰謹依下敎典祀官所率驛夫金雲大處捧賂委折嚴加査問則所告內以爲典祀官看審木根時惠陵書員處捧錢一錢與卜馬驛夫雨裝直買酒分飮崇陵守護軍處討酒三杯亦與卜馬夫雨裝直分飮健元陵顯陵屬處無所捧云故惠陵書員高慶柱崇陵守護軍吳日載亦爲捉來査問則給錢給酒一如驛卒所告以陵屬處捧賂作弊事前後申飭何等截嚴而雖分錢杯酒何敢肆然徵責復踵前習乎論其罪狀萬萬痛惡不能禁戢之典祀官旣已處分當該捧賂之驛夫不可不嚴繩以懲日後驛夫金雲大移送秋曹最殘驛定配卜馬驛夫雨裝直等待過齋自臣曹嚴加棍治驛卒雖無狀恣意索賂陵屬輩亦何敢不有飭禁無難給賂乎與者受者罪無異同給賂之書員高慶柱守護吳日載等出付畿營嚴加科治當該兩陵官之任其下屬之犯科矇不檢飭亦極可駭今方査問委折使之書納現告於政院之意敢啓傳曰知道眞所謂作法於涼其弊也貪不可以賂物之多寡有所寬恕前此嚴飭何如則乃敢任其犯科乎身爲官員不能遵奉朝禁已自一命若此將於百里何當該官員問名拿處可也
정조 22년
李海愚啓曰崇陵惠陵官員問名拿處事命下而崇陵別檢許暕初不入直該曹誤捧現告至於傳旨捧入之境臣之矇然不察不勝惶恐原傳旨改付標以入而當該禮曹堂上不可無警推考何如傳曰允
정조 22년
以崇陵參奉沈繼之惠陵令尹鉉東拿處傳旨傳于李海愚曰如在番所今番則姑先推考
정조 22년
李海愚以兵曹言啓曰今日開門時有一帽帶之人自敦化東狹門隨各司進排官混跡入來鳴申聞鼓問其姓名則長湍居幼學李桓云而渠以白徒濫着官服肆然攔入萬萬驚駭爲先出付攸司照法重繩臣之常時不能檢飭之罪惶恐俟勘而當該守門將之矇然許入極爲痛駭汰去令該府拿問處之何如傳曰允
정조 22년
李海愚以兵曹言啓曰頃因部將兪漢宗築室華城決科付職後仍爲移去査實嚴懲事擧條批旨內若有奸狀於決科除職後捲避則其罪甚於文官之崔之聖等爲先以成冊漏落委折關問守臣草記此後此等之類該曹該府互加照察另置重典一以存名實一以絶覬覦可也事命下矣依下敎發關査問矣卽接華城留守徐有隣移關則兪漢宗本以鎭川人築室於本府北部率眷居生入屬於親軍衛先以朔試射初試繼以別軍官居首決科付職皆由於華城乙卯冬部將除拜後丙辰春率眷上京仍不更來只以家直奴守家矣去月晦日內眷始爲下來家産修正時吏校及該部風憲約正等所告皆如此家舍旣空無可憑問故履歷成冊不得載錄外此如許之類詳加探問隨現發文移兩銓云矣兪漢宗之決科付職皆由於華城而纔除初仕便卽撤眷徙去至於三年之久乃於臣筵奏發關之後始爲下送眷屬以爲掩跡之計者欲巧反拙尤極痛惡部將兪漢宗爲先汰去令該府拿問嚴繩何如傳曰允其在絃韋之政如金燾之以土着人無故作散可惜後政復職使崔之聖兪漢宗輩知所愧戢可也
정조 22년
李肇源以義禁府言啓曰進排官奉常寺正金晦彬典祀官李海淸拿處事傳旨啓下矣李海淸今方待命拿囚金晦彬差祭方在受香所待竣事拿囚之意敢啓傳曰知道
정조 22년
義禁府啓目典祀官李海淸原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓付過放送爲良如敎
정조 22년
禁府啓目前江原監司尹師國李秉鼎沈晉賢等原情云云傳旨內辭緣惶恐遲晩爲白臥乎在亦或以首犯或以襲謬前後犯科俱無可原之端今此供辭又無自明之說依廟堂所請之律施以嶺海之典何如判付啓依允又啓目三陟前府使金聖規江陵前府使洪義浩李鎭復宋煐襄陽前府使金孝眞李謙彬杆城前郡守李在沆金啓濂高城前郡守尹守翼通川前郡守趙鉉歙谷前縣令丁載運吳在鎭等原情云云傳旨內辭緣泛稱遲晩洪義浩李鎭復宋煐金孝眞李謙彬等段所當請刑是白乎矣曾經侍從勿爲請刑載在大典通編竝只議處爲白乎旀金聖規李在沆金啓濂尹守翼趙鉉丁載運吳在鎭等段竝只刑推得情何如判付啓監司之事有非守令所可摘發登聞兺不喩所謂情債雜費係於監營卜定與別貿之有無則渠輩段異於平蔚兩邑之條件似無深罪之端而目擊浦民之弊不卽據理防塞邑中謬例亦無分明矯革之語不可全然曲恕竝只罷職放送爲旀金孝眞段雖云釐弊甕津逃戶他供爲證亦爲罷職放送爲旀其中金聖規段已自辛亥節目之前浦貿增價卜定永罷是如爲旀洪義浩段減數或添價是如爲旀李謙彬段官需與例納竝爲蕩減於一津是如爲旀李在沆段初無襲謬貿取是如爲旀尹守翼段初無別貿云而且因題評追聞蘇弊實績右人等比之他囚合有區別竝只分揀放送爲良如敎
정조 22년
金載翼啓曰卽見禁府啓目則江原前監司尹師國等諸囚之供旣無自明之語其在禁府擧行之道嶺海之典所當一依廟堂已請之律而乃以議處爲辭者極爲未安金吾當該諸堂竝從重推考何如傳曰允
정조 22년
李肇源以義禁府言啓曰時囚罪人尹師國李秉鼎沈晉賢等原情結語依廟堂所請之律施以嶺海之典事判付內依允事命下矣尹師國江原道淮陽府沈晉賢江原道金化縣定配所以傳旨內辭意具罪目依例發遣府都事書吏押送于各其配所李秉鼎所當一體定配所押送而母年七十五無兄弟獨身云定配則依法典收贖告身盡行追奪放送何如傳曰允
정조 22년
李肇源以義禁府言啓曰高城前郡守金復根拿問處之事傳旨啓下而時在忠淸道洪州地云故發遣府羅將拿來之意草記蒙允矣卽接其戶奴呈狀則金復根遭故奔喪今纔二日云過成服後拿來何如傳曰營葬後拿囚可也
정조 22년
李肇源以義禁府言啓曰醴泉前郡守洪益烈仍施禁錮之律承傳啓下矣洪益烈禁錮以幾年磨鍊乎敢稟傳曰限三年可也
정조 22년
禁府啓目兵曹參知尹師模原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓久任之意果安在以不應爲公律區別功議勘放後草記爲良如敎又啓目粘連向前李東弼李漢籌元永麟等亦海弊襲謬雖非首犯因循冒犯罪難容貸竝只依廟堂所請視首犯減一等之律勘處何如判付啓依允又啓目前守門將呂喆永原情云云傳旨內辭緣泛稱遲晩刑推得情何如判付啓除刑推議處仍爲區別功議照律以聞爲良如敎又啓目前佐郞尹濟弘原情云云傳旨內辭緣泛稱遲晩刑推得情何如判付啓與該堂同律勘放草記爲良如敎又啓目忠州前營將崔重敎更招云云判付內辭意發問目更爲嚴問則豫賣月廩侵徵校屬多出差帖捧賂村氓等事不敢隱諱個個遲晩究厥所爲誠極痛駭照律勘處何如判付啓依允
정조 22년
李肇源以義禁府言啓曰時囚罪人柳師模原情公事判付內久任之意果安在以不應爲公律區別功議勘放後草記事命下矣柳師模以不應爲事理重公律杖八十收贖而其十一代祖洙佐理功臣云功減一等杖七十以公罪收贖放送之意敢啓傳曰知道
정조 22년
李肇源以義禁府言啓曰時囚罪人尹濟弘原情公事判付內與該堂同律勘放草記事命下矣尹濟弘無公議云與該堂尹師模同律杖八十以公罪收贖敎送之意敢啓傳曰知道
정조 22년
林川郡守尹持範疏曰伏以臣本以無似幸蒙恩補猥忝分憂待罪湖邑者今已二年于玆矣烏鳥之哺獲伸私情而涓埃之報無以自效尋常愧恧若隕淵谷又況臣辭陛之日天語諄諄勉之以勤勵戒之以僨誤不啻若慈父之敎迷子臣戴罪銜恩銘心鏤骨跬步造次之間常若威顔之不違靜言如悸寤言若驚職下圖報者思欲無擾殿下之赤子而不幸年事大歉今年之凶慘於去歲濱海之地甚於依山言念民事茫無津埃況臣所叨之邑濱海斥鹵黃茅一望遍野陳荒赤地百里逐日巡坪終秋在野而鶉衣鵠面泣訴盈前臣於是食不下咽寢不交睫雖窮思畢精夜以繼日昧然不知措置之方迺者聖上憂念元元三南守宰之名以侍從者許令陳疏思聞民隱臣雖愚昧敢不以流民圖烏昧草思效古人之爲也第伏念日月之明燭盡幽隱湖海之遠視同咫尺不待有司之陳請凡所以蠲免停退之典纖悉無遺又有道臣之啓列邑之疏悉陳無餘臣何敢掇拾餘論徒以應文備數爲也至於大更張則智慮之所不及若其小節拍則煩屑而不敢陳只以朱夫子所謂扶衰補弊爲目下副急之策而蘇軾之言曰天下一鄕之推也以臣所守之郡推之列邑則斯已幾矣臣謹以目前之急務宿弊之未祛者竊自附於執藝之義伏惟聖明裁察焉大抵民以食爲天十二年一大饑亦天數之所不可逭也一紀之內一年之饑而猶有十一年之稍嬴者以救一年之饑而今則自辛亥以來八年之間稍登者癸丑一年其外七年則比歲不登民力已竭富亦無哿矣者貧則惟塡壑而已手援之道只有官賑一路餺飥之麵專靠還穀一條而今年之準捧難期則來頭之接濟何恃司馬光所謂只有此數者不知爲幾許而尤甚十三坊殆近三千戶以若所捧救若所飢其不能塗抹也審矣其勢不得不面議道臣移轉他郡之穀而本道穀簿自來零星兼以荐歉列邑倉儲在在枵然如意請得有未可必設令準臣所請亦難保其穀品之精實況所謂穀多邑無非山郡距臣邑絶遠移民移粟非臣之所敢擅遠近輸糴亦民之所不便畫中之餠無以充飢左右思量終不得其便宜竊念地最近而穀最精者只有公州之雙樹山城錦江一派直接南塘帆風一踔朝發夕至而城餉事體至嚴且重臣何敢唐突仰請然而城需雖重民命尤大若拘於常法徒懷嚴畏不以通變之道仰聞朝家則道臣之所不敢擅許鎭將之所不敢措手將何以決斗水而救涸轍也哉今若限數千石劃付臣郡以爲計戶分排俾救燃眉之急使之待明秋還納則惟彼愚氓亦知城餉之體重且感格外之恩必無拒納緩糴之弊實合公私推移之政伏乞分付道臣以爲及時轉輸之地焉且上東流民扶携載路自南而北自東而西者已不可勝數竊聞此輩三五爲群往往咆喝平民不似低眉乞憐之態冬序未盡猶尙如此漸至窮春將作何狀臣以爲使地方官一一査出還之原籍其中稚老不能自力者不待春賑自官接濟俾無凍餒致斃之患若其健壯足以傭賃者修成冊各付該里使里中稍饒者一邊傭賃一邊霑丐俾無奔逬四出之患且使本官以時檢閱考其存沒則於其普濟弭患之道庶有一分之益矣第伏念災歲民憂雖甚遑急上有朝家蠲恤之恩下有道臣對揚之實挨過明春麥若登熟則尙有甦息之望而若其切骨之冤歿身之患不在此而在彼者尙有一二可言者湖西之舟師邑爲十三而本郡居其一焉有防船二兵船一隻蓋其法新造後三年一添木又三年一改槊又三年又添木又三年又令新造通計十二年間三年役一番若其會減則防船一隻新造米二十五石添木改槊米各十五石兵船新造米十石添木改槊米各五石而已至於入島伐木之費人牛搬運之貰匠手之工錢船格之衣糧在新造則至七八百金在添木改槊則至五六百金而此則全無助劃之例故每當船役之時抄得境內之富民一人名曰大將而責成之一經其任輕者破家甚者離鄕今年破一富家明年失一富戶厲民之政孰大於此哀彼無告之民至此之極而身爲守令者恝若無覩則其可謂恤民之道乎臣自莅任以來日思矯救之方而未得其策敢以左就之下策或爲補弊之一道謹此條陳焉蓋一紀之內一隻防船新造八百兩添木二次一千二百兩改槊一次四百兩以此通計爲二千四百兩合三船計之則爲七千二百兩本郡兩稅較數歲之中假令爲二千四百石而計其船價則田稅重而大同輕合輕重通計則爲四百四十石積十二年之計則爲五千二百八十石零第以豐歉間米價折錢而每石四兩則爲二萬一千一百二十兩以此船價較彼防兵船十二年所費則所餘者爲一萬二千九百餘兩雖有欠縮不失爲滿萬以滿萬之數酬其船什之雜費除其船格之衣糧自有餘裕不特止此三船之應改應添應會減自有一百六十五石之米斯可爲通共補用之資亦可備風濤破傷之患臣謂以此三船載彼兩稅收其船價則非但恰當似亦有餘矣且船之爲用宜水不宜陸而戰船則不藏於水擡之於陸破傷之易職此之由裝稅使用亦足爲不易傷之一道其敢曰萬一無弊而亦可爲因仍變通之道也且以田政言之白地徵稅已成痼弊蓋其弊源出於比摠三南量田自庚子以後八十年間改量者只是十之一山川屢變饒确互換昔之禾稼如雲者今之林木蔚然而一執成案永不許頉惟彼無告寧不可哀身爲長吏者不忍其白徵每以流來未蒙頉之數混入於新災於是乎新災之數則每患太濫俵災之規則例必太削傷民之弊莫此爲甚臣謂改量一款雖非輕易若照其已成之案間一年査陳覈其新起報彼冤徵彼此相補則可救其弊此直易易而因循未擧臣竊憂歎臣邑如此道內諸邑可以反隅分付道臣待明年一竝査陳則雖無改量之名而必有改量之實效矣且夫闢土墾田卽王政之最大勤農勸民亦守令之先務而民多游惰地有遺利沃土可耕之地間多抛棄臣於行路亦或親見詳問其由則皆以爲等高稅重有害無利故不得已廢之推此以觀則如是者多矣雖以本道言之田畓元摠合爲二十五萬六千結零而陳荒摠數亦爲十二萬九千結零就於其中除出成川浦落樹木成林等不可墾之地其餘可墾者似可爲數萬結雖未盡闢計不下萬餘結使此萬餘結漸次耕墾則年年稅入之添得亦甚不資民國之利孰有大於此者而況不止於萬餘結者乎惟我聖上特軫裕民之方嚮下起荒之敎臣不勝感激欽仰之至爲先嘗試略略經紀亦爲六七結次第盡起則不知爲幾許結矣一郡如此則全道可知始知大聖人開物成務之至出尋常萬萬也然而起墾之政不可草草應文必須明設科條然後方可施行而若如唐宋之勸農使別置一官則反貽騷擾之弊亦多供億之費臣意則莫若使其地方官省減騶從出入阡陌相其土宜觀其泉脈高爲旱田低爲水田盡數起墾之後仍令其地許民耕食減其等數限年收稅以爲永業則民皆樂赴土無餘荒而若其擧行之勤惰則另飭道臣一一詳察每年課最以此爲目則人皆自勉孰敢怠荒臣謂此事不容少緩亦詢于有司之臣成出節目頒下諸道以爲自明春始之之地實合事宜從近以來頻年致災多由旱乾雖曰天數之適然亦有人事之不善者蓋設置堤堰培養山林亦爲朝家利民之政而其奈民心不古紀綱漸弛所謂堤堰則湮淤潰決太半廢棄所謂山林則童濯崩頹全無舊形流沙滾轉盡入田疇水澤枯渴無以灌漑堤司之主管地部之董飭非不辛勤而人皆翫愒別無警動每一令下看作例飭此莫非群下不能察職之致而畢竟貽害皆歸民國臣竊慨然自今以後山澤之政無復如前別般申明俾有實效是臣區區之望也且本郡三面環江江道之變遷無常浦落泥生無歲不然其泥生處高者可墾低處生蘆莫不爲民之利此則天地江河之自然成就者也人可共之非一人之私而富豪之家不用犁之耕不費一錢之買而以一張紙夤緣官長圖出立案眼力所窮作爲已物芻牧不與衆耕墾專其利以天地之公物都歸一人之私臣謂泥生立案一竝禁斷與衆共之則庶幾爲裕民之一段至於還弊則臣實昏昧不能講究其於矯救之策何敢張皇而第其中別有傍生側出者蓋還穀非盡出於富戶率多責於貧民艱辛徵捧之後例有計數排巡之規而京外各司還穀之管在本郡者其數夥然每當耗穀折錢之時十取一焉則斯爲可矣而本郡控引兩湖舟楫交通物貨委輸江東之米價視山郡則必踊故於是乎京外各司合各邑應折之耗湊之於價踊之地故沿邊之郡最受其害豐歲無論歉歲尤悶吾郡之穀移充他郡以是之故山郡則每患於多穀沿邑則每病於無穀如是而山沿俱弊矣通變之道宜有講磨而此非臣所可矯革者下詢于有司之臣以爲從長處置之地恐不可已也臣無任云云省疏具悉雙樹城餉許分待明秋還納事令道臣從便措置船制經綸卽令廟堂與有司之臣詳確粘送稟處査陳事墾荒事及山澤之政泥生立案禁斷之請爾言皆有理一體使之稟處附陳爾郡穀貴之弊卽近來飭禁中一事而耗穀偏劃責在道臣不有是也城餉何以請分乎令廟堂另飭而外此沿邑俾遵較戶量穀之法莫敢違越
정조 22년
戊午十二月初七日辰時上御誠正閣藥房入診左承旨右承旨同爲入侍時藥房提調趙宗鉉行左承旨金履翼右承旨金載翼記事官金啓溫記注官金景煥編修官洪樂游檢校直閣沈象奎醫官柳光翼金孝儉李敬培李周憲朴春源吳仁豐等以次進伏訖宗鉉曰日間聖體若何上曰一樣矣宗鉉曰王大妃殿氣候何如上曰一樣矣宗鉉曰惠慶宮氣候何如上曰一樣矣宗鉉曰中宮殿氣候何如上曰一向矣宗鉉曰元子宮氣候何如上曰好在矣宗鉉曰醫官待令入診何如上曰置之提調與直閣先退可也宗鉉象奎退出命書傳敎曰今日卽聖后誕辰也年年是日孺慕冞篤每加收錄於達城府院君家以聖后私親本宅之自別也其祀孫作宰遞歸後近無仕宦之人主家直孫有筮仕年滿之人乎令該曹草記上曰昨日金吾公事之深夜遲滯以何故耶履翼曰聞判堂於開坐後卽爲歸家家在城外而城鑰已下故飭敎連下而以不得擧行之意夜深後始爲來言下吏輩擧行誠萬萬駭然矣上曰近來王府吏隷所見極爲凋弊何故如此云耶履翼曰各司吏胥必用能文筆有見識者然後擧行可能成樣而近來則全不愼擇非獨該府吏隷之爲然矣上曰卿見丹陽倅應旨疏本乎履翼曰俄於院中未及詳閱而措語甚多違式全篇機軸有若對策而救弊之說或似迂遠矣上曰予於年前曾一見其人周旋進對之間固意其有所存今其疏本文亦儘好而言多可取至於措語之或涉違式本不必苛評而亦不足爲疵該房之請推未見其爲是矣大抵近來人之不言迂遠之事爲今日難矯之弊連章累牘了無實用而文體日卑唯對偶是尙所謂對偶之文抽東對西若針引線乍看雖似新巧其實則專由於文氣之不足而然非特場屋之間靡然成習廟堂之文亦用此體流弊日痼莫可矯革退計三十年前亦不至如此之甚矣必也其言之有礙於今人之眼目然後文亦爲可用之文而言亦爲可採之言矣履翼曰聖敎誠然今此俗習之未能一變莫非在下者不能對揚而然矣命書丹陽郡守金㙆林川郡守尹持範疏批訖上曰有司堂上使之來待賤臣承命出傳命退諸臣以次退出
정조 22년
戊午十二月初七日午時上御重熙堂左副承旨右副承旨同爲入侍時左副承旨李肇源右副承旨李海愚記事官金啓溫記注官金景煥編修官洪樂游以次進伏訖上曰俄見騎曹草記擊鼓者果是何人而至着章服攔入云若是鄕曲愚氓則決不能辦此矣肇源曰聞是長湍人而亦非四件事云民習誠可惡而若不着章服則無以混入故敢生如許奸計矣上曰此亦門禁不嚴之致極爲可駭矣命書榻敎曰兵曹判書推考兵曹入直堂上拿處郞廳先汰後拿又命書傳敎曰同副承旨入侍賤臣承命出傳同副承旨沈象奎進伏命書傳敎曰有司堂上入侍賤臣承命出傳與有司堂上李書九偕入進伏上曰卿見丹陽倅上疏乎書九曰姑未詳見只閱其大略而立文下語紆餘懇到說弊救弊俱有依據大異於流俗之文而亦非全然迂闊於事務者矣上曰嘗見其人知有所存今見其疏果能不負所知而以其頭辭之參用吏讀喉院至請問備原疏上款旣曰備局甘結內則雖專用吏讀固無不可而況其疏中節到付等云云初與吏讀大異若其行會等語朱子奏狀亦有知會等說此何足爲咎而林川倅尹持範之疏所論城餉船制諸條亦多可以採用者自廟堂卽爲回啓稟處而籌坐亦於明日爲之可也命退諸臣以次退出
정조 22년
行都承旨韓晩裕病行左承旨金履翼坐右承旨金載翼坐直左副承旨李肇源坐直右副承旨李海愚坐同副承旨沈象奎坐注書柳台佐病金啓溫病假注書李致薰仕呂東植仕直事變假注書任百禧仕
정조 22년
傳于沈象奎曰抄啓文臣親試今日爲之處所當於便殿親臨而課講兼行試官則十二月朔課講試官兼爲之事分付
정조 22년
沈象奎啓曰抄啓文臣課講爲之事命下矣何承旨進去乎敢稟傳曰左副承旨進去
정조 22년
注書柳台佐赴試代以李致薰爲假注書
정조 22년
注書金啓溫赴試代以呂東植爲假注書
정조 22년
李肇源啓曰明日明政殿日次儒生殿講以命官爲之事命下矣何大臣進去乎敢稟傳曰右相進去
정조 22년
以禮曹參判徐龍輔牌不進推考傳旨傳于沈象奎曰聞有實恙許遞與禮判之代前望單子入之待下批待開門牌招察任
정조 22년
以行大司成南公轍牌不進推考傳旨傳于沈象奎曰更爲牌招